પોલીસદાદાનું નામ પડતાં જ ખાખી વર્દીધારી મજબૂત શરીર, ભરાવદાર ચહેરો અને મોટી મોટી મૂછો ધરાવતી એક મનુષ્યાકૃતિનું દૃશ્ય આપણા મન-મસ્તિકપટ પર ખડું થાય તે સ્વાભાવિક છે. પરંતુ આપણે અહીં આપણા રક્ષક એટલે કે માનવજાતના પોલીસમેનની નહીં, પણ પંખીજગતના પોલીસમેનની વાત કરવાના છીએ. તમને થશે કે પંખીઓનો તો વળી પોલીસ હોતો હશે ? પરંતુ વ્હાલા વાચકમિત્રો ! સૃષ્ટિના સર્જક-જગતનિયંતા ઇશ્વરે નોખી નોખી રીતભાત ધરાવતાં હજારો પંખીઓનું સર્જન કર્યું છે. આમાંનાં કોઈ ચોરપંખી તરીકે ઓળખાય છે, તો ગરુડના કુળનાં પક્ષીઓ રાજવીપંખી તરીકે પંકાય છે. કલકલિયો માછીમાર તરીકે જગમશહૂર છે, તો બાજ અને સમડી જેવાં પક્ષીઓએ લૂંટારા અને બહારવટિયા તરીકે કુખ્યાતિ કે બદનામી મેળવેલ છે. આવી જ રીતે “કાળો કોશી” નામનું પક્ષી, પક્ષીજગતના પોલીસ તરીકે જાણીતું છે.